Petrolprys sal daal, maar pyn vir dieselArgieffoto. Indien die huidige oorverhaling op petrol vir die komende week voortduur, sal die prys van petrol op 2 Maart daal. “Petrol kan met sowat 65c per liter daal terwyl die groothandelprys van diesel egter met ongeveer 19 sent per liter sal styg onder dieselfde omstandighede,” het Paul Joubert, senior navorser by die Solidariteit Navorsingsinstituut (SNI), Donderdag aan Maroela Media gesê. “Die rand was tot dusver in Februarie gemiddeld ietwat sterker (R15,95) teen die dollar as gedurende Januarie (R16,35) en die internasionale prys van grootmaat-petrol was ook laer. Internasionaal het grootmaat-diesel egter duurder geword in Februarie as wat dit in Januarie was.” Die kleinhandelprys van petrol en die groothandelprys van diesel word in Suid-Afrika maandeliks aangepas na gelang van die vorige maand se internasionale pryse van petrol en diesel in dollar, wat dan na rand omgeskakel word. Die prys van olie speel nie direk ŉ rol in die berekening van hierdie pryse nie, aangesien die dollarpryse van klaarvervaardigde petrol en diesel by internasionale raffinaderye gebruik word. Dit verklaar waarom die prys van petrol soms kan daal terwyl die prys van diesel styg, of andersom. In Februarie het die prys van petrol byvoorbeeld met ses sent gestyg terwyl diesel 62 sent goedkoper geword het. “In sy begrotingstoespraak volgende week sal die minister van finansies aankondig watter veranderinge daar aan die belasting op brandstof gemaak sal word. Hierdie veranderinge aan die bedrag belasting per liter word altyd eenmalig jaarliks in April gemaak en die bedrag bly dan konstant vir die res van die jaar. Op die oomblik is die totale belasting op ŉ liter 93-oktaan petrol R4,13 en op ŉ liter diesel is dit R3,98.” Joubert het gesê indien die prys van petrol met 65c daal, sal 93-oktaan petrol in Gauteng R11,50 per liter kos, terwyl die groothandelprys van diesel met ŉ 0,05%-swawelinhoud R9,62 per liter sal wees. Hierdie verwagte veranderinge in die pryse is, soos altyd, aan heelwat onsekerheid onderhewig, veral met die markte so onstuimig soos hulle nou is.